Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu saskaņā ar Eiropas Parlamenta, Padomes un Komisijas 2006. gada 17. maija Iestāžu nolīguma 28. punktu par budžeta disciplīnu un pareizu finanšu pārvaldību (Itālijas pieteikums EGF/2011/016 IT/Agile) /* COM/2013/0120 final */





PASKAIDROJUMA RAKSTS Eiropas Parlamenta, Padomes un Komisijas 2006. gada 17. maija Iestāžu nolīguma par budžeta disciplīnu un pareizu finanšu pārvaldību[1] 28. punktā ar elastīguma mehānisma starpniecību ļauts izmantot Eiropas Globalizācijas pielāgošanās fonda (EGF) līdzekļus ne vairāk kā EUR 500 miljonu apmērā gadā papildus finanšu shēmas attiecīgajām izdevumu kategorijām. Spēka esošie noteikumi par EGF ieguldījumiem ir izklāstīti Eiropas Parlamenta un Padomes 2006. gada 20. decembra Regulā (EK) Nr. 1927/2006 par Eiropas Globalizācijas pielāgošanās fonda izveidi[2]. Itālija 2011. gada 30. decembrī iesniedza pieteikumu EGF/2011/016 IT/Agile, lai saņemtu EGF finansiālu ieguldījumu pēc darbinieku atlaišanas uzņēmumā Agile S.r.l., kurš darbojas informācijas un komunikāciju tehnoloģiju (IKT) nozarē Itālijā. Pēc šā pieteikuma rūpīgas pārbaudes Komisija saskaņā ar Regulas (EK) Nr. 1927/2006 10. pantu secināja, ka regulā noteiktie finansiālā ieguldījuma saņemšanas nosacījumi ir izpildīti. PIETEIKUMA KOPSAVILKUMS UN ANALĪZE Pamatdati || EGF atsauces Nr. || EGF/2011/016 Dalībvalsts || Itālija 2. pants || a) Galvenais uzņēmums || Agile S.r.l. Piegādes un pakārtotās ražošanas uzņēmumi || 0 Pārskata periods || 22.9.2011.–22.12.2011. Datums, kad sāk sniegt individualizētos pakalpojumus || 15.3.2012. Pieteikuma iesniegšanas datums || 30.12.2011. Atlaisto darbinieku skaits pārskata periodā || 1 257 Atlaisto darbinieku skaits pirms un pēc pārskata perioda || 0 Kopējais to atlaisto darbinieku skaits, kuri ir tiesīgi saņemt atbalstu || 1 257 To atlaisto darbinieku skaits, kuri varētu piedalīties pasākumos || 856 Izdevumi par individualizētajiem pakalpojumiem (EUR) || 5 458 115 Izdevumi par EGF īstenošanu[3] (EUR) || 218 000 Izdevumi par EGF īstenošanu (%) || 3,84 Kopējais budžets (EUR) || 5 676 115 EGF ieguldījums (65 %) (EUR) || 3 689 474 1. Pieteikums tika iesniegts Komisijai 2011. gada 30. decembrī, un līdz 2012. gada 2. oktobrim tika iesniegta papildu informācija. 2. Pieteikums atbilst Regulas (EK) Nr. 1927/2006 2. panta a) punkta nosacījumiem par EGF izmantošanu, un tas tika iesniegts minētās regulas 5. pantā paredzēto 10 nedēļu laikā. Saikne starp atlaišanas gadījumiem un globalizācijas izraisītām nozīmīgām strukturālām pārmaiņām pasaules tirdzniecības modeļos 3. Lai pamatotu saikni starp atlaišanas gadījumiem un pasaules finanšu un ekonomikas krīzi, Itālija apgalvo, ka saskaņā ar pieejamajiem datiem[4] finanšu krīze, jo īpaši 2008.–2009. gadā, ievērojami veicināja lejupslīdi IKT nozarē. Laikā no 2005. līdz 2008. gadam ES IKT tirgus pieauga ar ātrumu, kas pārsniedz 3 % gadā (salīdzinot ar iepriekšējo gadu, 2007. gadā tā apjoms pieauga par 6,8 %), savukārt 2009. gadā bija vērojama pretēja tendence – negatīvā pieauguma rādītājs bija 2,4 %. Šī lejupslīde turpinājās 2010. gadā (-1 %). Itālijas IKT nozarē bija vērojama līdzīga tendence kā ES kopumā. Tomēr krīze būtiski ietekmēja nozari, un negatīvā pieauguma rādītājs sasniedza -4,2 % 2009. gadā un -2,5 % 2010. gadā, salīdzinot ar attiecīgajiem iepriekšējiem gadiem. 4. Globālās ekonomikas un finanšu krīzes sekas ietekmēja ES informācijas tehnoloģiju tirgu īpaši smagi. 2009. gadā tirdzniecības apjoms samazinājās par EUR 20 miljardiem, kas ir -5,4 % salīdzinājumā ar iepriekšējo gadu. Tas apturēja augšupejošo tendenci, kas bija vērojama 2005.–2008. gadā, kad nemitīgi palielinājās tirdzniecības apjoms, sasniedzot EUR 359 miljardus 2008. gadā. IT tirgus lejupslīde skāra aparatūras un tehniskās palīdzības, kā arī programmatūras un pakalpojumu apakšnozares. Salīdzinot ar 2008. gadu, 2009. gadā aparatūras un tehniskās palīdzības apakšnozaru apjoms samazinājās par 7,6 % ES līmenī un par 10 % Itālijā, savukārt programmatūras un pakalpojumu apakšnozaru apjoms samazinājās par 4 % ES un par 5,6 % Itālijā. 5. Novērtējumā par pieteikumu EGF/2010/012 Noord Holland ICT[5] Komisija ir jau paziņojusi par ekonomikas un finanšu krīzes ietekmi uz uzņēmumiem, kas darbojas IKT nozarē. Šie argumenti joprojām ir aktuāli. 6. Spēcīgā IKT nozares lejupslīde Itālijā īpaši smagi skāra Itālijas IT pakalpojumu sniedzēju Agile S.r.l. Pasaules finanšu un ekonomikas krīzes sekas ietekmēja Agile, kad uzņēmums mainīja tirdzniecības stratēģiju, paredzot pāreju no zvanu centra pakalpojumu piedāvāšanas vietējā mērogā uz integrētu IT pakalpojumu piedāvāšanu vairāku reģionu mērogā. Saistībā ar lejupslīdi uzņēmuma centieni un nepieciešamais ieguldījumus izrādījās nepietiekami, lai sasniegtu Agile izaugsmes mērķus, kas radīja smagus zaudējumus un galu galā izraisīja maksātnespēju, kuras sekas bija darbinieku atlaišana. Atlaišanas gadījumu skaita noteikšana un atbilstība 2. panta a) punkta kritērijiem 7. Itālija šo pieteikumu iesniedza saskaņā ar intervences kritērijiem, kas noteikti 2. panta a) punktā Regulā (EK) Nr. 1927/2006, kurā paredzēti vismaz 500 atlaišanas gadījumi četru mēnešu laikā uzņēmumā dalībvalstī, ieskaitot darbiniekus, kurus atlaiž piegādes uzņēmumos un pakārtotās ražošanas uzņēmumos. 8. Pieteikumā minēti 1257 atlaišanas gadījumi uzņēmumā Agile S.r.l. pārskata periodā no 2011. gada 22. septembra līdz 2011. gada 22. decembrim. Visu minēto darbinieku atlaišanas gadījumu skaitu aprēķināja saskaņā ar Regulas (EK) Nr. 1927/2006 2. panta otrās daļas trešo ievilkumu. Komisija ir saņēmusi apstiprinājumu, kas paredzēts 2. panta 2. punkta otrās daļas trešajā ievilkumā, ka šis ir faktiskais atlaišanas gadījumu skaits. Paskaidrojums par minēto atlaišanas gadījumu neparedzamību 9. Uzņēmums Agile tika nodibināts Getronics grupā 2004. gada janvārī. Uzņēmums atradās Potencā (Bazilikata), piedāvāja zvanu centra pakalpojumus, un tajā bija aptuveni 170 darbinieku. 10. Uzņēmums Eutelia SpA tika nodibināts 2003. gadā, apvienojoties uzņēmumiem IT Plug SpA un Edisontel SpA. Šā jaunā uzņēmuma pamatdarbība bija telefona līnijas un interneta pakalpojumi. 2006. gadā uzņēmums Eutelia SpA, kurš jau bija viens no pieciem nozīmīgākajiem šo pakalpojumu sniedzējiem Itālijā, nopirka Getronics Solutions Italia SpA (Olivetti Sistemi meitasuzņēmums, kurā ir aptuveni 1600 darbinieku) un Bull Italia Spa (450 darbinieku), kas bija daļa no uzņēmuma stratēģijas darbības dažādošanai IT nozarē un kļūšanai par integrētu IT pakalpojumu sniedzēju (balss sakari, dati, internets, aparatūra un programmatūra). 2008. gada beigās saistībā ar uzdevumu un personāla pārdali starp Eutelia grupas uzņēmumiem, IT darbības un 1922 darbinieki tika pārcelti uz Agile, kuru kopš Getronics iegādes kontrolēja Eutelia. 11. Itālijas iestādes ir pārliecinātas, ka uzņēmums Agile bija drošs par savu nākotni pat skaudrajos lejupslīdes apstākļos. Tomēr lejupslīde IT nozarē bija spēcīgāka nekā tika paredzēts, un ekonomikas un finanšu krīzes dēļ tika noteikti stingrāki kreditēšanas noteikumi – šos divus apstākļus bija grūti paredzēt iepriekš, un tas radīja papildu slogu uzņēmumam, kurš nespēja atrast peļņu nesošu risinājumu un 2010. gadā sāka maksātnespējas procesu. To uzņēmumu noteikšana, kuri atlaiž darbiniekus, un darbinieki, kuriem paredzēta palīdzība 12. Pieteikums attiecas uz 1257 atlaišanas gadījumiem uzņēmumā Agile S.r.l. 13. Atlaisto darbinieku iedalījums Kategorija || Skaits || Procenti Vīrieši || 889 || 70,72 Sievietes || 368 || 29,28 ES pilsoņi || 1 254 || 99,76 Personas, kas nav ES pilsoņi || 3 || 0,24 Vecumā no 15 līdz 24 gadiem || 1 || 0,08 No 25 līdz 54 gadiem || 955 || 75,97 No 55 līdz 64 gadiem || 300 || 23,87 Vecāki par 64 gadiem || 1 || 0.08 14. No šiem darbiniekiem 43 ir ar ilgstošām veselības problēmām vai invaliditāti. 15. Sadalījums pa profesiju kategorijām Kategorija || Skaits || Procenti Vecākie speciālisti || 377 || 29,99 Speciālisti || 457 || 36,36 Kalpotāji || 263 || 20,92 Pakalpojumu nozares darbinieki un veikalu un tirdzniecības darbinieki || 160 || 12,73 16. Itālija saskaņā ar Regulas (EK) Nr. 1927/2006 7. pantu ir apliecinājusi, ka tā piemēroja sieviešu un vīriešu līdztiesības un nediskriminēšanas politiku un ka tā tiks piemērota arī turpmāk dažādajos īstenošanas posmos jo īpaši saistībā ar piekļuvi EGF līdzekļiem. Attiecīgās teritorijas, tās iestāžu un ieinteresēto personu raksturojums 17. Uzņēmuma Agile atlaišanas gadījumi notika Itālijas teritorijas lielākajā daļā. Atlaišana ir skārusi 12 no 19 Itālijas reģioniem: Pjemontu, Lombardiju, Veneto, Emīliju-Romanju, Toskānu, Umbriju, Laciju, Kampāniju, Apūliju, Bazilikatu, Kalabriju un Sicīliju. 18. Galvenās ieinteresētās personas ir attiecīgās reģionālās iestādes[6], kā arī arodbiedrības Federazione Impiegati e Operai Metallurgici FIOM-CGIL, Federazione Italiana Metalmeccanici FIM-CILS, Unione Italiana Lavoratori Metalmeccanici UILM-UIL, Unione General dei Lavoratori Metalmeccanici UGL-Metalmeccanici un Unione Italiana Lavoratori communicazione UILCOM-UIL. Sagaidāmā atlaišanas gadījumu ietekme uz nodarbinātību vietējā mērogā, reģionā vai valstī 19. Trīs gadu laikā no 2008. līdz 2010. gadam Itālijas bezdarba līmenis palielinājās no 6,8 % līdz 8,5 %. Tomēr astoņos no divpadsmit attiecīgajiem reģioniem bezdarba līmenis palielinājās par 1,9 % līdz 2,6 % vairāk nekā vidēji valstī. Bezdarba rādītāji 2010. gadā atkal apliecināja tradicionālo atšķirību starp Itālijas centrālo daļu un, no vienas puses, Ziemeļitālijas reģioniem, kuru bezdarba rādītāji atbilst vidējiem valsts rādītājiem un veido no 5 % līdz 9 % (piemēram, 5,7 % Lombardijā, 5,8 % Emīlijā-Romanjā un Veneto, 7,7 % Pjemontā un 9,4 % Lacijā) un, no otras puses, Dienviditālijas reģioniem, kur bezdarba rādītāji līdz pat par 6 % pārsniedz valsts vidējos rādītājus (piemēram, 12,1 % Kalabrijā, 14,2 % Bazilikatā, 13,1 % Kampānijā un 14,8 % Sicīlijā). Uzņēmuma Agile atlaišanas gadījumi vēl vairāk saasinās pašreizējo nestabilo nodarbinātības situāciju, jo īpaši dienvidu reģionos, kur ekonomikas atveseļošanās iespējas ir mazāk optimistiskas. Saskaņota individualizēto pakalpojumu pakete, kas jāfinansē, un tās paredzamo izmaksu sadalījums, tostarp tās papildināmība ar struktūrfondu finansētiem pasākumiem 20. Visi turpmāk minētie pasākumi kopā veido saskaņotu individualizēto pakalpojumu paketi un ir paredzēti, lai darbiniekus no jauna integrētu darba tirgū. – Profesionālā orientācija un prasmju novērtējums. Tajā ietilpst virkne strukturētu interviju un mērķtiecīgu instrumentu, piemēram, prasmju analīze un nodarbināmības profils, kuru mērķis ir noteikt jomas, kādās darbinieki var uzlabot prasmes un saņemt atbalstu profesionālo mērķu noteikšanā. Izmantojot prasmju novērtējumu, darbiniekiem palīdzēs noteikt prasmes, ar viņu interesēm saistītās iespējas un izveidot reālistisku karjeras plānu. Darbinieks un konsultants strādā ar tādiem jautājumiem kā iespējas, intereses, motivācijas un vēlmju analīze. Pēc šī novērtējuma tiek izveidots kopsavilkuma dokuments par darbinieka prasmēm, personiskajām iecerēm un rīcības plānu. Šis pasākums tiks nodrošināts visiem darbiniekiem. Tomēr, tā kā Sicīlijas un Pjemontas reģionos ar šo pasākumu saistīto izmaksu finansēšanai tiks izmantots nevis EGF līdzfinansējums, bet gan citi resursi un lai netiktu sagrozītas vidējās izmaksas uz vienu darbinieku, bijušie uzņēmuma Agile darbinieki, kuri dzīvo šajos divos reģionos, nav iekļauti finanšu tabulā to darbinieku vidū, kuriem paredzēta palīdzība saskaņā ar šo konkrēto pasākumu. – Papildu pakalpojumi. Tajos ietilpst individualizētā atbalsta izveide, īstenošana un papildu pasākumi, tostarp darbaudzināšana. Katra darbinieka paketē iekļaus pasākumu kopumu, kas atbilst viņa konkrētajām vajadzībām. EGF īstenošanas gaitā ar darbaudzināšanas procesa palīdzību nodrošinās, lai paketes vajadzības gadījumā pielāgotu. – Atbalsts saistībā ar atjaunošanu nodarbinātībā un darba meklēšanu. Tas ietver individualizēta plāna izstrādi sevis piedāvāšanai darba tirgū un darba meklēšanai, tostarp nodarbinātības iespēju izpēti vietējā un reģionālā līmenī. Darbiniekiem palīdz pieteikties darbā ieinteresētajos uzņēmumos, un viņus atbalsta atlases procesā. Lai palīdzētu darbiniekiem pieteikties darbā piemērotos uzņēmumos, vajadzības gadījumā tiks nodrošināta konkrēta apmācība. – Profesionālā apmācība un kvalifikācijas paaugstināšana. Atlaistajiem darbiniekiem tiks piedāvātas dažādas profesionālās izglītības iespējas vai apmācības taloni vidēji EUR 2100 vērtībā, kurus viņi var izmantot apmācībai. Talonu var izmantot kvalificētā mācību iestādē, uzņēmumā, kur atlaisto darbinieku no jauna apmāca pēc pieņemšanas darbā vai uzņēmumā, kas nodrošina apmācību darba vietā. Darbinieks izvēlas, kā izmantot mācību talonu – tam jābūt cieši saistītam ar darbinieka izvēlēto profesionālo ceļu virzībā uz nodarbinātību. – Pēcdiploma izglītība. Darbinieki, kuri vēlas papildināt savu trešā līmeņa kvalifikāciju ar pēcdiploma studiju kursu, saņems pabalstu EUR 6000 apmērā, kura mērķis ir pilnīgi/daļēji kompensēt pēcdiploma studiju kursa mācību maksu. – Uzņēmējdarbības veicināšana. Tas ietver mācību un/vai apmācības atbalstu atlaistiem darbiniekiem ar uzņēmējdarbības idejām, ja viņi plāno jaunu uzņēmējdarbību. Īpaša apmācība darbiniekiem, kuri vēlas izveidot savu uzņēmumu, ietvers tādus elementus kā plānošana, priekšizpēte, uzņēmējdarbības plāna izstrāde un finansējuma piesaistīšana. – Palīdzība uzņēmumu izveidē. Darbinieki, kuri veidos savu uzņēmumu, saņems EUR 5000 kā palīdzību sākumposma izmaksu segšanai – Konsultācijas pēc atgriešanās darbā. Lai novērstu iespējamās problēmas jaunajā darbavietā un palīdzētu darbiniekiem nostabilizēties amatā, darbaudzinātāji sniegs konsultācijas darbiniekiem, kas atgriezušies darba tirgū. – Darbā pieņemšanas pabalsts. Šis maksājums atvieglo atlaisto darbinieku darba atsākšanu, kad tiek noslēgts pastāvīgs vai terminēts darba līgums citā uzņēmumā. Uzņēmums, kurš pieņem darbinieku darbā, saņems EUR 2000 par vienu darbinieku, kurš tiek pieņemts darbā no jauna, noslēdzot terminētu darba līgumu uz vismaz 12 mēnešiem, un līdz EUR 6300 par vienu darbinieku, ar kuru tiek noslēgts pastāvīgs darba līgums. Sākotnējā summa, kas paredzēta par darbinieka pieņemšanu darbā no jauna, noslēdzot pastāvīgu darba līgumu, tiks palielināta par EUR 3000, ja darbā tiks pieņemta persona ar invaliditāti. – Finansējums īpašiem izdevumiem. Var piešķirt divu veidu finansējumu: 1) finansējums tiem, kuri aprūpē apgādājamos: ja darbinieki, kuriem ir apgādājamas personas (bērni, vecāki cilvēki vai personas ar invaliditāti) piedalās pasākumos, viņi var saņemt līdz EUR 1000 izdevumu segšanai personām, kuras aprūpē apgādājamos. Šā pasākuma mērķis ir segt papildu izmaksas, kas rodas darbiniekiem, kuri aprūpē apgādājamos, lai šie darbinieki varētu piedalīties apmācībā vai citos pasākumos; 2) transporta izdevumu kompensācija: darbiniekiem, kuri piedalās pasākumos, tiks kompensēti transporta izdevumi vai viņi saņems vienreizēju maksājumu no EUR 150 līdz EUR 1000 atkarībā no veiktā attāluma un dalības dienu skaita pasākumos. – Darba meklēšanas pabalsts. Darbinieki, kas aktīvi piedalās EGF pasākumos, saņems ikmēneša darba meklēšanas pabalstu vidēji EUR 500 apmērā. Pabalstu aprēķina, proporcionāli ņemot vērā darbinieka pasākumos pavadīto dienu skaitu. – Dotācija izdevumiem par dzīvesvietas maiņu. Darbinieki, kuri pieņems darba piedāvājumu, kura dēļ tiem jāmaina dzīvesvieta, saņems dotāciju līdz EUR 4000, lai segtu ar pārcelšanos saistītos izdevumus. Šo pabalstu maksās kā vienreizēju maksājumu pēc tam, kad ir uzrādīts pierādījums par izdevumiem. 21. EGF īstenošanas izdevumi, kas norādīti pieteikumā saskaņā ar Regulas (EK) Nr. 1927/2006 3. pantu, iekļauj sagatavošanas, pārvaldības un kontroles pasākumu izdevumus, kā arī informēšanas un reklāmas izdevumus. 22. Itālijas iestāžu sniegtie individualizētie pakalpojumi ir aktīvi darba tirgus pasākumi, kas ietilpst Regulas (EK) Nr. 1927/2006 3. pantā noteiktajās piemērotajās darbībās. Saskaņā ar Itālijas iestāžu aplēsēm šo pakalpojumu kopējās izmaksas ir EUR 5 676 115, no kuriem individualizēto pakalpojumu izmaksas sasniedz EUR 5 458 115 un izdevumi par EGF īstenošanu ir EUR 218 000 (3,84 % no kopējās summas). Kopējais no EGF pieprasītais finansējums ir EUR 3 689 474 (65 % no kopējām izmaksām). Darbības || Aprēķinātais darbinieku skaits mērķgrupā || Aprēķinātās izmaksas uz vienu darbinieku mērķgrupā (EUR)* || Kopējās izmaksas (EGF un valsts līdzfinansējums) (EUR)** Individualizētie pakalpojumi (Regulas (EK) Nr. 1927/2006 3. panta pirmā daļa) Profesionālā orientācija un prasmju novērtējums (Orientamento professonale e bilancio delle competence) || 613 || 470 || 288 232 Papildu pakalpojumi (Servizi di accompagnamento) || 282 || 351 || 98 982 Atbalsts saistībā ar atjaunošanu nodarbinātībā un darba meklēšanu (Outplacement e assistenza alla ricerca attiva) || 815 || 655 || 534 115 Profesionālā apmācība un kvalifikācijas paaugstināšana (Voucher formativo / formazione professionalizzante) || 839 || 2 171 || 1 821 488 Pēcdiploma izglītība (Voucher fruizione di master) || 15 || 6 000 || 90 000 Uzņēmējdarbības veicināšana (Assistenza all'autoimprenditorialità) || 319 || 421 || 134 200 Palīdzība uzņēmumu izveidē (Bonus per la creazione di impressa) || 17 || 5 000 || 85 000 Konsultācijas pēc atgriešanās darbā (accompagnamento al lavoro) || 282 || 264 || 74 448 Darbā pieņemšanas pabalsts (Incentivo all'assunzione) || 123 || 5 724 || 704 000 Finansējums īpašiem izdevumiem (Voucher di conciliazione) || 159 || 815 || 129 650 Darba meklēšanas pabalsts (indennità per la ricerca attiva) || 773 || 1 894 || 1 464 000 Dotācija izdevumiem par dzīvesvietas maiņu (Bonus per la mobilità territoriale) || 9 || 3 778 || 34 000 Individualizēto pakalpojumu starpsumma || || 5 458 115 Izdevumi par EGF īstenošanu (Regulas (EK) Nr. 1927/2006 3. panta trešā daļa) Sagatavošanas darbības || || 21 800 Pārvaldība || || 94 200 Informācija un reklāma || || 30 000 Kontroles pasākumi || || 72 000 Starpsumma: izdevumi par EGF īstenošanu || || 218 000 Kopējās paredzamās izmaksas || || 5 676 115 EGF finansējums (65 % no kopējām izmaksām) || || 3 689 474 (*) Lai izvairītos no zīmēm aiz komata, aplēstās izmaksas uz vienu darbinieku tika noapaļotas. Tomēr noapaļošana neietekmē katra pasākuma kopējās izmaksas, kas paliek tādas pašas kā Itālijas iesniegtajā pieprasījumā. (**) Noapaļošanas dēļ kopējās summas nesakrīt. 23. Itālija apliecina, ka iepriekš minētie pasākumi papildina darbības, kas tiek finansētas no struktūrfondiem, un tiks novērsta jebkāda finansējuma dublēšanās. Datums(-i), kad tika sākti vai kad plānots sākt individualizētos pakalpojumus atlaišanas skartajiem darbiniekiem 24. EGF līdzfinansējumam ierosinātos saskaņotās paketes individualizētos pakalpojumus attiecīgajiem darbiniekiem Itālija sāka sniegt 2012. gada 15. martā. Tāpēc minētajā dienā sākas piemērotības periods palīdzībai, kuru varētu piešķirt no EGF. Procedūras apspriedēm ar sociālajiem partneriem 25. Kā paredzēts valsts tiesību aktos, apspriedes ar 18. punktā minētajām arodbiedrībām par ārkārtas administrācijas procedūras vadību notika Ekonomikas attīstības ministrijā. 26. Kā pārvaldības iestāde Darba ministrija ir veicinājusi EGF izmantošanu jau pastāvošo aktīvas darba tirgus politikas (ADTP) pasākumu stiprināšanu. Informēšanas pasākumi par piekļuves kritērijiem EGF un iespējām darbiniekiem, kuri drīkst to izmantot, notika 2011. gada 26. oktobrī un 24. novembrī. Abos pasākumos arodbiedrības plaši informēja par pieteikšanos EGF atbalstam. Lai palīdzētu atlaistajiem darbiniekiem, veidojot viņu faktiskajām vajadzībām īpaši pielāgotus pasākumus, arodbiedrības bija iesaistītas, īpaši vietējā līmenī, un tas izrādījās ļoti būtisks plānošanas posma elements. Šajā sakarībā tika organizētas divas sanāksmes valsts līmenī 2012. gada 21. janvārī un 29. maijā Ekonomikas attīstības ministrijā, un 2012. gada 12. aprīlī notika tehniskiem jautājumiem veltīta sanāksme Darba ministrija. 27. Itālijas iestādes apliecināja, ka ir ievērotas valsts un ES tiesību aktos noteiktās prasības par kolektīvo atlaišanu. Informācija par darbībām, kas ir obligātas saskaņā ar valsts likumiem vai atbilst koplīgumiem 28. Saskaņā ar Regulas (EK) Nr. 1927/2006 6. pantā noteiktajiem kritērijiem Itālijas iestādes pieteikumā: · apstiprināja, ka EGF finansiālais ieguldījums neaizvieto pasākumus, par ko atbild uzņēmumi saskaņā ar valsts tiesību aktiem vai koplīgumiem; · parādīja, ka ar darbībām atbalsta individuālus darbiniekus un tās neizmanto uzņēmumu vai nozaru pārstrukturēšanai; · apstiprināja, ka iepriekš minētās piemērotās darbības netiek finansētas no citiem ES finanšu instrumentiem. Pārvaldības un kontroles sistēmas 29. Itālija ir informējusi Komisiju, ka finanšu ieguldījumi tiks pārvaldīti šādi. Ministerio del lavoro e delle politiche sociali – Direzione Generale per le Politiche attive e Passive del lavoro (MLPS – DG PAPL) ir pārvaldības, sertifikācijas un revīzijas iestāde (MLPS – DG PAPL Ufficio A ir pārvaldības iestāde; MLPS – DG PAPL Ufficio B ir sertifikācijas iestāde un MLPS – DG PAPL Ufficio C ir revīzijas iestāde). Astoņas reģionālās (t.i., Emīlijas-Romanjas, Lacijas, Lombardijas, Pjemontas, Toskānas, Umbrijas, Veneto un Sicīlijas) iestādes būs vadošās iestādes starpniekstruktūras. Finansējums 30. Pamatojoties uz Itālijas pieteikumu, ierosinātais EGF finansējums saskaņotajai individualizēto pakalpojumu paketei (tostarp izdevumi EGF īstenošanai) ir EUR 3 689 474, kas ir 65 % no kopējām izmaksām. Komisijas ierosinātais piešķīrums no fonda ir noteikts, balstoties uz Itālijas sniegto informāciju. 31. Ņemot vērā EGF ieguldījuma maksimālo iespējamo apjomu, kas noteikts saskaņā ar Regulas (EK) Nr. 1927/2006 10. panta 1. punktu, kā arī iespējas pārdalīt apropriācijas, Komisija ierosina izmantot EGF līdzekļus visā iepriekš minētās summas apmērā, piešķirot līdzekļus atbilstoši finanšu shēmas 1.a pozīcijai. 32. Ņemot vērā ierosināto finansiālā ieguldījuma apjomu, vairāk nekā 25 % no EGF rezervētā maksimālā gada apjoma būs pieejami piešķīrumiem pēdējos četros gada mēnešos, kā noteikts Regulas (EK) Nr. 1927/2006 12. panta 6. punktā. 33. Komisija, nākot klajā ar šo priekšlikumu par EGF izmantošanu, sāk vienkāršoto trīspusējo sarunu procedūru atbilstoši 2006. gada 17. maija Iestāžu nolīguma 28. punkta prasībām, lai nodrošinātu abu budžeta lēmējinstitūcijas iestāžu vienošanos par vajadzību izmantot EGF un par nepieciešamo summu. Komisija aicina pirmo no abām budžeta lēmējinstitūcijas iestādēm, kas atbilstīgā politiskā līmenī panāk vienošanos par EGF izmantošanas priekšlikuma projektu, informēt otru iestādi un Komisiju par tās nodomiem. Nesaskaņu gadījumā tiks sasaukta oficiāla trīspusēja sanāksme ar abām budžeta lēmējinstitūcijas iestādēm. 34. Komisija atsevišķi iesniedz līdzekļu pārvietojuma pieprasījumu, lai tos iekļautu 2013. gada budžeta īpašajās saistību apropriācijās, kā paredzēts 2006. gada 17. maija Iestāžu nolīguma 28. punktā. Maksājumu apropriāciju avots 35. EGF budžeta pozīcijas apropriācijas tiks izmantotas, lai segtu šim pieteikumam nepieciešamo summu EUR 3 689 474 apmērā. Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu saskaņā ar Eiropas Parlamenta, Padomes un Komisijas 2006. gada 17. maija Iestāžu nolīguma 28. punktu par budžeta disciplīnu un pareizu finanšu pārvaldību (Itālijas pieteikums EGF/2011/016 IT/Agile) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību[7] un jo īpaši tā 28. punktu, ņemot vērā Eiropas Parlamenta un Padomes 2006. gada 20. decembra Regulu (EK) Nr. 1927/2006 par Eiropas Globalizācijas pielāgošanās fonda izveidi[8] un jo īpaši tās 12. panta 3. punktu, ņemot vērā Eiropas Komisijas priekšlikumu[9], tā kā: (1) Eiropas Globalizācijas pielāgošanās fonds (EGF) tika izveidots, lai sniegtu papildu atbalstu darbiniekiem, kuru atlaišana ir saistīta ar globalizācijas izraisītām lielām strukturālām izmaiņām pasaules tirdzniecības modeļos, un lai palīdzētu viņiem atkal iesaistīties darba tirgū. (2) Attiecībā uz pieteikumiem, kas iesniegti no 2009. gada 1. maija līdz 2011. gada 30. decembrim, EGF darbības joma ir paplašināta, iekļaujot tajā atbalstu darbiniekiem, kuru atlaišana ir tieši saistīta ar pasaules finanšu un ekonomikas krīzi. (3) Saskaņā ar 2006. gada 17. maija Iestāžu nolīgumu EGF var izmantot, nepārsniedzot maksimālo summu, kas ir EUR 500 miljoni gadā. (4) Itālija 2011. gada 30. decembrī iesniedza pieteikumu par EGF izmantošanu attiecībā uz atlaišanas gadījumiem uzņēmumā Agile S.r.l. un līdz 2012. gada 2. oktobrim pieteikumu papildināja, iesniedzot papildu informāciju. Šis pieteikums atbilst Regulas (EK) Nr. 1927/2006 10. panta prasībām par finansiālo ieguldījumu noteikšanu. Tādēļ Komisija ierosina piešķirt līdzekļus EUR 3 689 474 apmērā. (5) Tādējādi EGF būtu jāizmanto, lai sniegtu finansiālu ieguldījumu saistībā ar Itālijas iesniegto pieteikumu, IR PIEŅĒMUŠI ŠO LĒMUMU. 1. pants Eiropas Savienības 2013. finanšu gada vispārējā budžetā izmanto Eiropas Globalizācijas pielāgošanās fondu (EGF), lai piešķirtu EUR 3 689 474 saistību un maksājumu apropriācijās. 2. pants Šo lēmumu publicē Eiropas Savienības Oficiālajā Vēstnesī. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] OV C 139, 14.6.2006., 1. lpp. [2] OV L 406, 30.12.2006., 1. lpp. [3] Atbilstīgi Regulas (EK) Nr. 1927/2006 3. panta trešajai daļai. [4] Assinform – Itālijas Informācijas un komunikāciju tehnoloģiju asociācija (www.assinform.it). [5] COM(2010) 685 galīgā redakcija. [6] Regione Emilia-Romagna – Direzione Regionale Cultura, Formazione e Lavoro – Servizio Lavoro, Regione Lazio – Direzione Regionale Formazione e Lavoro – Dipartimento Programmazione Economica e Sociale, Regione Lombardia – Direzione Generale Occupazione e Politiche del Lavoro – Unità organizzativa Lavoro – Struttura Tutela del lavoro e interventi per il reimpiego, Regione Piemonte – Direzione Istruzione, Formazione Professionale e Lavoro - Settore Politiche per l'Occupazione e per la Promozione dello Sviluppo Locale, Regione Siciliana – Assessorato Regionale della Famiglia, delle Politiche Sociali e del Lavoro – Dipartimento Lavoro; Regione Toscana – Direzione Generale Competitività del Sistema Regionale e Sviluppo delle Competenze – Settore Lavoro, Regione Umbria – Direzione Regionale Programmazione, Innovazione e Competitività dell'Umbria – Ambito di Coordinamento: Impresse e Lavoro and Regione Veneto – Direzione Lavoro. [7] OV C 139, 14.6.2006., 1. lpp. [8] OV L 406, 30.12.2006., 1. lpp. [9] OV C […], […], […].lpp.